google/wiki40b huggingface dataset:
Ivone Kirkpatrick

Bakgrunn

Ivone Kirkpatrick var eldste sønn av oberst Ivone Kirkpatrick (1860–1936) av South Staffordshire Regiment og hans hustru Mary (død 1931). 
Ivone Kirkpatrick senior stammet fra en skotsk familie som hadde slått seg ned i Irland på 1700-tallet. Moren Mary Kirkpatrick, var datter av general Arthur Edward Hardinge, blant annet øverstkommanderende for Bombay army og guvernør av Gibraltar. Hun var en tidligere maid of honour til dronning Victoria. Hennes bestefar Henry Hardinge, first Viscount Hardinge of Lahore, hadde tjenestegjort i regjeringene Wellington og Peel, og var generalguvernør av India i 1844–1848. Hennes nevø Charles Hardinge, Baron Hardinge of Penshurst, var Permanent Under-Secretary i utenriksdepartementet i 1906–1910 og 1916–1920, og Viceroy of India i 1910–1916.
Som katolikk ble Kirkpatrick sendt til utdannelse ved Downside School fra 1907 til 1914.

Første verdenskrig

Etter endt skolegang var Kirkpatrick soldat under Første verdenskrig. Han meldte seg som frivillig ved krigens utbrudd, og ble i november 1914 tatt opp i Royal Inniskilling Fusiliers. Han ble alvorlig såret i kamp mot tyrkerne i august 1915. I oktober 1915 ble han opptatt som student ved Balliol College i Oxford.
Kirkpatrick gikk i 1916 på ny i krigstjeneste, og arbeidet med propaganda og etterretning for GHQ intelligence service Wallinger London. Det siste krigsåret var han stasjonert i Rotterdam i Nederland, der han etterfulgte Sigismund Payne Best. Fra Rotterdam styrte han et spionasjenettverk med belgiske motstandsfolk i det tysk-okkuperte Belgia.

Diplomat

Ivone Kirkpatrick begynte i diplomatisk tjeneste i juli 1919. Han var først stasjonert i Brasil i ett år. I august 1920 var han tilbake i London, der han fikk oppgaver i utenriksministeriets Western Department. Han ble andresekretær i desember 1920 og førstesekretær i oktober 1928. 
Den 10. januar 1929 giftet han seg med Violet Caulfield, datter av armékirurg oberst Reginald James Cope Cottell. De fikk to barn, en sønn og en datter. 
Kirkpatrick var stasjonert i den britiske ambassade i Roma fra 1930 til 1932, og var chargé d'affaires ved Pavestolen i 1932-1933. Han var førstesekretær ved den britiske ambassaden i Berlin fra 1933 til 1938. På 1930-tallet ble han dermed kjent med to av tidens viktige fremvoksende diktaturer. 
Ved krigsutbruddet ble han igjen satt til etterretningsarbeid. Fra 13. til 15. mai 1941 forhørte han i London Rudolf Hess. Den tyske politikeren hadde hoppet ut i fallskjerm over Skottland, angivelig for på egen hånd å formidle fred mellom Storbritannia og det nasjonalsosialistiske Tyskland. Kirkpatricks rapport om Hess var det bare statsminister Winston Churchill, utenriksminister Anthony Eden, Lord Privy Seal Clement Attlee og ministeren for flyproduksjon Lord Beaverbrook, som fikk lese.
Fra 1945 hadde han først forskjellige stillinger i Foreign and Commonwealth Office, før han i 1950 etterfulgte Brian Robertson som britisk høykommissær i Vest-Tyskland. 
I 1953 vendte han tilbake til det britiske utenriksministerium, der han under Suezkrisen fremmet en hard kurs mot Egypt. 
I 1957 gikk han av med pensjon.
Nidaros Hockey

Historie

Etter Rosenborgs konkurs i 2014 var det ingen lag fra Trondheim igjen i de to høyeste ishockeyligaene i Norge. I et forsøk på å bringe tilbake et elitehockeylag til byen, ble Nidaros Ishockeyklubb stiftet.
Nidaros kvalifiserte seg 12. mars 2016 til 1. divisjon 2016/17.
Lake County (Colorado)

Historie

Fylket ble grunnlagt i 1861 og er et av de opprinnelig sytten fylkene i Colorado. Det fått sitt navn etter innsjøene Twin Lakes.
Norsk biografisk leksikon

Norsk biografisk leksikon er det største norske biografiske oppslagsverk. 
Verkets første utgave (NBL1) utkom i årene 1921–1983, med i alt 19 bind og 5 102 artikler. Utgiver var Aschehoug, og verket ble utgitt med økonomisk støtte fra staten.
Kunnskapsforlaget overtok rettighetene til NBL1 fra Aschehoug i 1995, og etter et forprosjekt 1996–97 begynte arbeidet med en ny utgave av verket i 1998. Prosjektet har fått økonomisk støtte fra institusjonen Fritt Ord og Kulturdepartementet, og verkets 2. utgave – NBL2 – utkom i 10 bind og 5 850 artikler i årene 1999–2005. I 2006 begynte arbeidet med en elektronisk utgave av NBL2. Dette prosjektet mottok også støtte fra Fritt Ord og Kulturdepartementet. Verket er fra 2009 et gratis nettsted, som en del av snl.no. Denne utgaven inneholder nesten 5840 artikler. Frem til 2005 mottok prosjektet 27 millioner kroner i støtte.
Da det redaksjonelle arbeidet med ny utgave av NBL tok til i 1995, var utgangspunktet å velge ut 6000 personer fra de 11 000 som hadde artikkel i Store norske leksikon. Listen ble gjennomgått av et hundretall fagkonsulenter, før listen over biografiverdige personer ble gjennomgått av forlagsredaksjonen og redaksjonsrådet. Dessuten kom det også forslag fra verkets 1330 forfattere. Redaksjonsrådet ble ledet av Knut Helle. Av økonomiske og plassmessige hensyn ble lengden på biografiene standardisert, og denne begrensningen har internettutgaven av verket «arvet».
Andelen biograferte kvinner var 4,9 % i NBL1 og 14 % i NBL2.
Maidstone

Etymologi

Chartere fra angelsaksisk tid, ca 975, viser de første dokumenterte tilfellene av byens navn, de maeides stana og maegdan stane. Muligens har det betydningen på engelsk stone of the maidens, «jomfruenes stein», eller «folkets stein». Henvisningen til stein kan være referanse til den nærliggende megalittiske monumentet som kalles Kit's Coty House og hvor folk hadde forsamling. Navnet har utviklet seg med tiden til Medestan/Meddestane i Domesday Book (1086), med mulig variasjon i Mayndenstan i 1396. Det moderne navn var etablert ved 1610.

Historie

Bystatus ble gitt i et charter av 1549. Maidstone var da under kirkelig administrasjon, underlagt den anglikanske erkebiskopen av Canterbury. Da befolkningen under ledelse av Thomas Wyatt gjorde opprør mot dronning Maria Tudor i 1553 ble bystatusen trukket inn, men den ble gjeninnført kort tid etter.
I 1619 ble den nåværende bystatus ratifisert av Jakob I, og byen fikk sitt våpenskjold som viser en gyllen løve og en stilisert elv. I senere tid har et hvitt hestehode, symbolet for Kent, og en iguanodon lagt til. Iguandonen viser til oppdagelsen av fossilet av en slik dinosaur i nærheten av byen; levningene av denne er utstilt i Naturhistorisk museum i London.
Store deler av sentrum er i dag bilfritt, eller har strenge restriksjoner på biltrafikk. Byen er også kjent i England fordi byadministrasjonens kontorer ligger ved siden av fengselet i utkanten av byen; kyniske sjeler mener at naboskapet er valgt som et tidsbesparende tiltak.
I lang tid var de viktigste næringsveiene i byen jordbruksmarkedene, forsikringsvirksomhet og en karamellfabrikk sør for elven. Mange av disse arbeidsplassene har forsvunnet, og en stor del av arbeidsstyrken pendler til London. Maidstone ligger i et område hvor det dyrkes mye humle, og på grunn av den gode tilgangen på vann fra Medway og andre kilder var bryggeriindustrien lenge et stort innslag i området. I 1950- og 60-årene forsvant det meste av denne industrien; byen gikk fra å ha seks store bryggerier til å i dag bare ha et lite bryggeri med fire ansatte. Papirindustrien har også vært omfattende, også denne på grunn av elven. Hayle Mill produserer papir som er kjent i mange land for sin gode kvalitet. Rett utenfor byen ligger verdens største resirkuleringsanlegg for papir.
Det har i mange år vært avholdt en elvefestival siste uke i august, og i forbindelse med årtusenskiftet ble det anlagt en gangvei langs elven. Dette er gjort for å trekke oppmerksomhet mot elvens betydning i byens historie.
SS-17

SS-17 SPANKER eller MR-UR-100 Sotka var et interkontinentalt ballistisk missil med flere stridshoder MIRV fra 1978 til 1993. Missilet hadde en maksimal skuddvidde på 11000 km og kunne bære fire stridshoder med en sprengkraft på 550 kilotonn TNT hver. Navigasjonen var tre systemer med treghetsnavigasjon, og treffsikkerheten ble oppgitt til 450 meter fra målet. Missilet skulle skytes fra fast silo, og drivstoffet var flytende.

Science fiksjon bok

I en historisk fiksjonroman The Third World War, av General Sir John Hackett, eksploderte et stridshode fra en SS-13 3500m over Birmingham i England. I boka blir 300 tusen mennesker drept på få minutter, og 250 tusen til, dør i ettervirkningene.
Nattlandsfjellet

Nattlandsfjellet er et sørlig strøk av Årstad bydel i Bergen kommune, på grensen til Fana bydel. Området hadde pr 1. januar 2012 totalt 1694 innbyggere.
Strøket består av flere nabolag, blant annet Nattlandsfjellet, Nordre Nattlandsfjellet, Østre Nattlandsfjellet og Nattlandsrinden.
Nattland barne- og ungdomsskole er ansvarlig for å ta inn elever fra området. Det finnes flere barnehager på Nattlandsfjellet.
Nattlandsfjellet er kjent for sin fine utsikt over byen og har de siste tiårene blitt besøkt av mange busser med turister som ønsker å oppleve utsikten. Disse bussturene opp Nattlandsfjellet har i stor grad tatt slutt, blant annet på grunn av gjentatte naboklager og en konfrontasjon hvor turister ble spylt ned med hageslange.
Området er i Bergen ansett for å være attraktivt, noe som gjenspeiles i boligprisene. I Bergen kommunes levevilkårrating av byens strøk, kom Nattlandsfjellet ut på førsteplass med en toppscore på 1,7 på en skala der 1 er best og 10 er verst.
I august 2012 sto en ny kunstgressbane på Nattlandsrinden klar etter Nattlandsfjellets Vels ønsker.
Gro Hammerseng-Edin

Biografi

Hammerseng-Edin vokste opp i en idrettsglad familie på Gjøvik. Farmoren Anni drev med turn, tennis og håndball, og gikk på idrettshøyskole i Danmark på 1940-tallet. Foreldrene Vigdis og Arne drev med henholdsvis ridning, fotball og bandy. Faren Arne har også fått med seg gutte- og juniorlandskamper i fotball. Storebroren Morten ble kretsmester i tennis i ung alder. Han spilte også på kretslaget til Indre Østlandet i fotball i flere år, men måtte legge opp grunnet skader. Hammerseng-Edins lillebror, Lars Hammerseng, spilte ishockey for Lillehammer Ishockeyklubb. I tillegg er sprangrytter Stein Endresen fetteren til Hammerseng-Edins mor.
Hammerseng-Edin begynte selv å spille håndball som 10-åring, da i Gjøvik HK. Hun gikk senere over til Raufoss IL i 1995, og videre til Vardal IF i 1996. Gjøvik HK og Vardal IF ble slått sammen til Gjøvik og Vardal Håndballklubb i 1997, og dette ble Hammerseng-Edins første seniorklubb samme år. Hun spilte også for U-landslaget 1997–1999, og  Hun debuterte på A-landslaget  den 29. november i 2000 mot Polen. I 2003 signerte hun kontrakt med daværende Ikast-Bording i Danmark, som i dag går under navnet FC Midtjylland Håndbold. I fire av de syv årene hun spilte for klubben 'Ikast' spilte hun sammen med landslagskollega Katja Nyberg, fra 2006 til 2010. De var et par fra 2005, men de avsluttet forholdet i august 2010.
I 2007 ble Hammerseng-Edin tildelt prisene «Årets lagspiller» og «Årets forbilde» på idrettsgallaen i Hamar OL-amfi. Samme år ble hun kåret til «Verdens beste håndballspiller» av International Handball Federation (IHF), og i 2008 ble hun tildelt Casparprisen sammen med Else-Marthe Sørlie Lybekk.
Den 20. august 2009 annonserte Hammerseng-Edin at hun tok en landslagspause fra det norske landslaget pga av en skadeforfulgt kropp. I mai 2010 annonserte imidlertid Norges Håndballforbund at hun ville gjøre comeback på landslaget, og hun spilte 18 kamper i 2010. 
I mars 2013 bekjentgjorde hun at hun ville prioritere familien og ikke ville spille mer på landslaget. I august samme år giftet hun seg med Anja Hammerseng-Edin i Stavern. Etter å ha blitt foreldre lanserte de to i 2014 boka Anja + Gro = Mio : Kunsten å få barn.
Xinshi (Jingshan)

Xinshi er en kinesisk by i fylket Jingshan i provinsen Hubei i det sentrale Kina. Befolkningen innen bygrensene anslås (2005) til 98.200.
Norges Handelshøyskoles studentforening

Norges Handelshøyskoles Studentforening (NHHS) ble stiftet 16. september 1936, og er studentforeningen ved Norges handelshøyskole.

Historie

Få dager etter opprettelsen av NHH i september 1936 samlet studentene seg for etableringen av NHHs Studentutvalg. Første oppgave var å lede den andre studentsamlingen 16. september, der Norges Handelshøyskoles Studentforening ble konstituert og foreningsstyre valgt. Leif K. Haugan ble valgt til å lede Studentutvalget, mens Odd Viig ble den første leder av hele foreningen. 
De første årene jobbet foreningen for saker som bedre lesesalsforhold, studentvelferd og fagpolitikk, men ettersom studentmassen stadig vokste og høyskolen flyttet til sine nåværende lokaler i Breiviken utenfor Bergen, økte aktiviteten.

Æresbevisninger

Under juleballet i 1940 ble studentforeningens to æresbevisninger innstiftet: Æresmedlemskap i NHHS og De Niidkiære Kremmeres Orden. Førstnevnte for dem som hadde gjort en særlig innsats for høyskolen eller NHHS, den andre forbeholdt kun medlemmer av studentforeningen. Statsråd Lehmkuhl og NHHs første rektor Ingvar Wedervang ble de første æresmedlemmene. På 70-tallet forsvant begge utmerkningenen. De ble relansert på 2000-tallet.

NHHS i dag

Alle som er fast student ved Norges handelshøyskole er medlem av Norges handelshøyskoles studentforening. NHHS har 25 underutvalg og en mengde interessegrupper som studentene kan delta aktivt i eller merke godene fra, deriblant Skipsfarts- og Transportgruppen, Amnesty, it, avis, Navigatørene, grafisk senter, tv, foto, ulike kor og orkester, dansegruppe og idrettslag innen blant annet ultimate, volleyball, fotball, håndball, lacrosse, motbakkeløping, dansegruppen Extravadance og gründerorganisasjonen Start NHH.
Nye studenter møter NHHS første dag, via Førstekullsuken som arrangeres av Kjernestyret og Fadderkomiteen. I en uke blir de nye studentene introdusert for studentlivet. Gjennom høsten avholdes spektakulære og tradisjonsrike arrangementer som Standsaften, U-fagsaften, Internaften og Valgsshow, mens studentene på våren blir kjent med store arrangement i NHHS sin regi som UKEN og NHH Symposiet, som begge avholdes annenhvert år.
Studentforeningen står for markedsføringen av studentene mot næringslivet i inn- og utland. Næringslivsutvalget er bindeleddet mellom studentene ved NHH og næringslivet.
Den daglige driften av NHHS ledes av Kjernestyret som består av åtte studenter som velges hver høst. Kjernestyret har ansvaret for den daglige ledelsen av studentforeningen, prosjekter, arrangementer og investeringer.
NM i hopp uten tilløp 1938

NM i hopp uten tilløp 1938 var en del av NM i friidrett 1938.
Mesterskapet ble arrangert i Oslo 27. mars. Arrangør var Bækkelagets Sportsklub.
Dieshan

Dieshan (kinesisk: 蝶山区, pinyin: Diéshān Qū) er et bydistrikt i byprefekturet Wuzhou i den autonome region Guangxi i Folkerepublikken Kina. Det har et areal på 312,54 km² og teller ca. 190.000 innbyggere (2004).
David Vaughan

Landslaget

Han ble tatt ut i Wales EM-tropp til EM i Frankrike 2016.
Piodes

Utseende

En middelsstor (ca. 16-17 millimeter), ganske bred og høyt hvelvet, halvblank, mørk trebukk, gjerne med litt bronseaktig glans. Oversiden er litt læraktig. Hodet og pronotum er mye smalere enn dekkvingene, som har markerte, utstående "skuldre". Antennene er kraftig, noe over halvparten så lange som kroppen. Pronotum er avrundet sekskantet, med en butt tann midt på hver sidekant. Dekkvingene er avsmalnende bakover med markerte "skuldre". Beina er middels lange og slanke.

Levevis

De fleste av artene har larver som utvikler seg under barken på nylig døde trær. Fordi utviklingstiden gjerne er forholdsvis kort kan de også gjøre seg nytte av nyfelt tømmer. De voksne billene er livlige dyr som løper raskt og gjerne flyr i solskinn om våren. De besøker av og til blomster. Når billene blir forstyrret, strekker de forkroppen skrått oppover, de kan da virke nesten aggressive men er helt harmløse for mennesker.

Utbredelse

Slekten er utbredt i det nordvestlige USA (Washington, Oregon, Idaho).
Virginia Madsen

Tidlig liv

Madsen ble født i Chicago i Illinois, av Elaine (født Melson), en Emmy-vinnende poet, produsent og dramatiker som ofte jobber for PBS, og Calvin Madsen, en brannmann. Madsens mor forlot en karrière i bedriftsmarkedet for å satse på en karrière som forfatter. Virginias bror er skuespiller Michael Madsen. Hennes besteforeldre på farssiden var dansk, og hennes mor har engelsk, irsk, skotsk, tysk og fjernt indianer-amerikansk bakgrunn. Madsen er utdannet ved New Trier High School i Winnetka, Illinois.
Hennes første innsats som skuespiller var som brorens assistent i magi som de to ville vise for sin familie. Hun deltok senere på Ted Liss Acting Studio i Chicago og Harand Camp Adult Theater Seminar i Elkhart Lake, Wisconsin. Av hennes erfaring med Liss, sa hun: «Jeg hadde ønsket å bli med i hans klasse siden jeg var 12. Det var vel verdt ventetiden, fordi jeg tror ikke jeg kunne ha fått den slags opplæring andre steder, spesielt i USA.. .. jeg har alltid ønsket å lage en skikkelig karrière ut av skuespill.»
The Brussels Affair '73

Sporliste

Alle sanger er skrevet av Mick Jagger og Keith Richards.

Øvrige arkivkonserter

Alle sanger er skrevet av Mick Jagger og Keith Richards, med mindre noe annet er oppgitt.
Tharsis

Tharsis er et enormt vulkansk platå nær planetens Mars' ekvator. Det ligger ved den venstre enden av Valles Marineris. Navnet kommer fra Bibelen hvor Tharsis var navnet på landet som var det vestligste punktet i den kjente verden. Størrelsen til Tharsis har hatt mye å si for geologien på Mars. Tharsis er omgitt av et ringformet topografisk søkk som blir kalt Tharsis-trauet. På motsatt side av planeten ligger en mindre bulk kalt Arabia Terra som kan ha blitt formet som et resultat av venkten av Tharsis.
De store mengdene av karbondioksid og vanndamp som kan ha blitt utgasset fra Tharsis-magmaen kan også hatt mye å si for Mars' våtere epoker.
Nord for Tharsis ligger den spesielle skjoldvulkanen Alba Patera.
Fransk mesterskap i hinderløp 1894

Fransk mesterskap i hinderløp 1894 ble arrangert 15. april 1894, på Croix-Catelan i Paris. Dette var det sjuende franske mesterskapet i hinderløp som ble arrangert.
Jie (folk)

Jie (hanzi: 羯; hanyu pinyin: Jié; mellomkinesisk uttale: [ki̯at]) var navnet på et lite folkeslag i det nordlige Kina i det fjerde århundre AD. De regnes som et av wu hu-folkene, og oppretta staten Senere Zhao. De fleste jieene, flere hundre tusen av dem, og mange av de andre wu hu'ene ble utryddet i Wei-Jie-krigen etter Senere Zhaos fall, og mange av de overlevende flyktet. Til tross for dette finnes det enkelte referanser til jieene i de neste 200 årene av kinesisk historie. Noen av de viktige krigsherrene under norddynastiene kan ha vært jieer.
Ifølge Weishu kommer navnet jié fra Jiéshì-området (羯室; i dag Yushe i Shanxi), hvor de hadde bosatt seg. Det kinesiske tegnet "羯" betyr enten «vær» eller «kastrert vær». Ifølge Jin Shu var Senere Zhaos grunnlegger Shi Les forfedre en separat xiongnu-stamme kjent som Qiāngqú (羌渠). Sinologen Edwin G. Pulleyblank identifiserte Qiāngqú med kangjuene, som kan ha hatt et tokharsk opphav. 
Jieenes opprinnelige språk er gått tapt, og deres etnisk-språklige opphav er derfor usikkert. Buddhistmunken Fotudeng nedtegnet i Jin Shu en setning av deres språk som "秀支替戾剛僕谷劬禿當;" betydningen er noenlunde kjent siden en kinesisk oversettelse ble gitt i teksten. Flere forskere har ved analysering av denne setningen sluttet seg fram til at jié-språket var tyrkisk, men Pulleyblank mente heller at det kunne være jenisejisk. 
Noen historikere har ment at jieene kan ha vært beslektet med dagens ketere, på grunnlag av alternative og eldre uttaler av 羯 (e.g. kit på kantonesisk). Andre mener de kan ha vært beslektet med sogdianerne.
Eric Frenzel

Karriere

Frenzels første seier i verdenscupen kom på fellesstarten i Klingenthal i 2008. Han var med på Tysklands lag som tok sølv i lagkonkurransen under Ski-VM 2009 i Liberec i 2009. Samme år gikk han inn til en tiendeplass på fellesstarten.
Han deltok ved Ski-VM 2011 i Oslo, der han vant gull i normalbakke/10 kilometer individuelt, han tok sølv i lagkonkurransen i normalbakke og han tok bronse i stor bakke individuelt. I VM 2013 i Val di Fiemme ble Frenzel verdensmester på stor bakke / 10 km. Etter at han satt bakkerekord med 138.5 meter i hoppkonkurransen gikk han alene gjennom hele langrennet og seieren var aldri truet. Frenzel var ankermann på det tyske laget som vant gull i lagkonkurranse, normalbakke under Ski-VM 2015 i Falun.
Han vant Verdenscupen i kombinert 2012/13 sammenlagt etter seks seire i enkeltrenn, og han vant også 2013/14, 2014/15, 2015/16 og 2016/17.
I OL 2014 i Sotsji tok Frenzel gull i normalbakke/10 km.
Frenzel ble i 2014 tildelt Holmenkollmedaljen.
Under Vinter-OL 2018 i Pyeongchang tok han gull i normalbakke + 10km, bronse i storbakke + 10 km og gull i lagkonkurransen.
Senter for Interkulturell Kommunikasjon

Senter for Interkulturell Kommunikasjon ble etablert i 1991 ved Misjonshøgskolen i Stavanger (MHS) og er et lærested for høyereutdanning innen forskning, utrednings- og konsulentvirksomhet, rådgiving, undervisning og kursvirksomhet knyttet til samarbeid og kommunikasjon i internasjonale og flerkulturelle sammenhenger. Sentere ligger på Misjonshøykolens område på Kampen i Stavanger.
Senteret ble etablert for å overføre kompetanse og erfaring i Det Norske Misjonsselskap og ved MHS til organisasjoner som arbeider med nord-sør spørsmål. I 2006 ble SIK et aksjeselskap med Det Norske Misjonsselskap og Misjonshøgskolen som eiere.
Internasjonalt arbeider SIK særlig med utviklingsarbeid, i stor grad knyttet til fred og forsoning, utdanning og organisasjonsutvikling. I tillegg har utenlandsstasjonering og kompetanseoverføring vært et sentralt arbeidsområde ved senteret. I Norge arbeider de særlig med utfordringer knyttet til integrering i skole og arbeidsliv, samt ulike profesjoners møte med et stadig mer flerkulturelt samfunn.
Knaanisk

Knaanisk (også kalt judeo-slavisk) er et utdødt vestslavisk språk, som historisk ble snakket av jøder i vestslaviske land, særlig i de bøhmiske landene (dagens Tsjekkia), men også i dagens Polen og i Lausitz og andre sorbiske områder. Språket døde ut i senmiddelalderen.
Navnet knaanisk kommer fra en geo-etnologisk betegnelse på jødiske befolkninger øst for Elben, og ble brukt i motsetning til askenasiske jøder vest for Elben og sefardiske jøder på Den iberiske halvøy. Betegnelsen kommer opprinnelig fra det gammelisraelske navnet Kanaan (hebraisk כנען "kəna'an). Uttrykket Kanaan ble brukt av jøder i Europa som betegnelse på slaviske folk.
En mulig årsak til at knaanisk døde ut var ekspansjonen til askenasisk kultur og tyskbasert jiddisch språk.
Systellopini

Utbredelse

Gruppen er utbredt i Australia.
God Bless the USA

«God Bless the USA» er en amerikansk patriotisk sang, skrevet av country-musikeren Lee Greenwood. Den nådde syvendeplass på de amerikanske countryspillelistene da den ble utgitt i 1984, og ble spilt på det republikanske årsmøtet samme året, men sangen ble først viden kjent under Gulfkrigen i 1990 og 1991, da den ble mye spilt.
Sangens popularitet gikk til værs etter World Trade Center-angrepet den 11. september 2001, og under invasjonen av Irak i 2003. Sangen ble ofte hørt på radio i USA i forbindelse med disse hendelsene, og varianter av sangen ble spredt over internett, blant annet en versjon med klipp fra kjente taler av amerikanske storheter, deriblant President George W. Bush.